## El Consell aprova l’extinció de la Corporació Valenciana de Mitjans de Comunicació en favor de la nova Corporació Audiovisual de la Comunitat Valenciana

*** Acorda atribuir a la nova mercantil el patrimoni i accions de la CVMC
* Esta mesura acomplix la Llei 2/2024, que regula la prestació de servicis de televisió, ràdio i comunicació digital de titularitat de la Generalitat**

El Ple del Consell ha aprovat el procés d’extinció de la Corporació Valenciana de Mitjans de Comunicació (CVMC) en favor de la nova Corporació Audiovisual de la Comunitat Valenciana (CACVSA).

D’esta manera, el Consell ha acordat diferents mesures per les quals s’inicia el procés de fusió per absorció de l’antiga mercantil Societat Anònima de Mitjans de Comunicació de la Comunitat Valenciana (SAMCV) per la nova empresa Corporació Audiovisual de la Comunitat Valenciana SA.

Esta tramitació acomplix el que s’establix en la Llei 2/2024, de 27 de juny, de la Generalitat, que regula la prestació de servicis de televisió, ràdio i comunicació digital de titularitat de la Generalitat.

En primer lloc, el Consell ha declarat l’efectiva extinció, per dissolució, de l’entitat de dret públic Corporació Valenciana de Mitjans de Comunicació i la integració global de tot l’actiu i el passiu de l’entitat a favor de la Generalitat.

A conseqüència d’esta mesura, les accions de la mercantil Societat Anònima de Mitjans de Comunicació de la Comunitat Valenciana passen a ser titularitat de la Generalitat, que es constituïx com a sòcia única d’esta societat anònima.

Així mateix, el Consell ha aprovat aportar a la CACVSA el patrimoni de l’extinta Corporació Valenciana de Mitjans de Comunicació, que inclou les accions i patrimoni de la SAMCV, la valoració global de la qual és de prop de 61,5 milions d’euros.

En este sentit, el Consell ha acordat que les accions de la mercantil SAMCV passen a ser titularitat de la CACVSA, que es constituïx en sòcia única d’esta societat anònima.

Finalment, el Consell, constituït com a junta general d’accionistes de la mercantil SAMCV, ha pres coneixement del cessament de l’anterior administrador de la societat, a conseqüència de la declaració de l’efectiva extinció de la CVMC, i ha procedit a nomenar, com a administrador únic, Francisco José Aura.

Fecha: 11/03/2025